Komisijos reglamentas (EB) Nr. 666/2003
2003 m. balandžio 11 d.
suteikiantis laikinąjį leidimą pašaruose naudoti tam tikrus mikroorganizmus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Reglamentu (EB) Nr. 1756/2002 [2], ypač į jos 3 straipsnį ir 9e straipsnio 1 dalį,
kadangi:
(1) Direktyvoje 70/524/EEB nustatyta, kad priedai į apyvartą neišleidžiami, jei jų nepatvirtina Bendrija,
(2) Direktyvos 70/524/EEB C priedo II dalyje minimų priedų, kuriuose yra mikroorganizmų, atveju į pašarus dėti naują priedą laikinai gali būti leidžiama, jei laikomasi toje direktyvoje nustatytų reikalavimų ir jei turimi duomenys leidžia daryti prielaidą, kad panaudotas gyvūnų mityboje toks priedas turės vieną iš poveikių, minimų tos direktyvos 2 straipsnio a punkte. Toks laikinas leidimas suteikiamas ne ilgesniam kaip ketverių metų laikotarpiui.
(3) Įvertinus prašymą dėl leidimo, pateiktą dėl šio reglamento priede nurodyto mikroorganizmo preparato, paaiškėjo, kad Direktyvos 70/524/EEB 9e straipsnio 1 dalyje nurodyti reikalavimai yra įvykdyti.
(4) Todėl mikroorganizmo preparatą turėtų būti leidžiama laikinai naudoti ketverius metus.
(5) Gyvūnų mitybos mokslinis komitetas, atsižvelgdamas į šio reglamento priede paršeliams ir penimoms kiaulėms nustatytus reikalavimus, pareiškė palankią nuomonę dėl preparato, priklausančio mikroorganizmų grupei, saugos.
(6) Įvertinus paraišką paaiškėjo, kad reikės tam tikrų procedūrų darbuotojams apsaugoti nuo priede nurodytų priedų poveikio. Tokia apsauga turėtų būti užtikrinama taikant 1989 m. birželio 12 d. Tarybos direktyvą 89/391/EEB dėl priemonių darbuotojų saugai ir sveikatos apsaugai darbe gerinti nustatymo [3].
(7) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Priedą, priklausantį mikroorganizmų grupei ir minimą šiame priede, leidžiama kaip priedą dėti į pašarus pagal tame priede nustatytus reikalavimus.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. balandžio 11 d.